Han underviste på 1890-tallet i sang ved Olaf Bergs pikeskole. Han var dirigent for Den norske studentersangforening, og da tre kvinnelige studenter i desember 1895 stiftet Kvindelige Studenters Sangforening, tilbød han seg å dirigere også dem. Han var Kvindelige Studenters Sangforenings dirigent fra 1896 til 1905, og etter et avbrekk var han tilbake som korets dirigent fra 1910 til 1912. I januar 1912 trakk Grøndahl seg fra dirigentvervene i både Den norske studentersangforening og Kvindelige Studenters Sangforening. På den siste korøvelsen med studinene fikk han overrakt et etui der norske gullpenger lå dandert i lyreformet mønster. Myntene lå på blå og hvit bunn. Lyren var sangforeningens symbol, og blått og sølv – som heraldisk gjengis som hvitt – var sangforeningens farger.